Super Tuesday, ziua cu alegeri primare în 16 state americane, nu a fost deloc "super", nu a venit cu nicio surpriza și nici cu controverse, nici în Partidul Republican, nici în Partidul Democrat. Statele Unite se îndreaptă sigur spre prima reeditare a unei confruntări prezidențiale după cea din 1956, între Dwight Eisenhower și Adlai Stevenson. Ar fi prima confruntare între doi foști ocumpanți ai Casei Albe după cea din 1892, între republicanul Benjamin Harrison și democratul Grover Cleveland. "Este ciudat că America, atât de mare și de bogată s-a axat pe reeditarea luptei Trump vs. Biden în 2024. Poate că avem parte de politica pe care o merităm", scrie jurnalistul Seth Baron.
Joe Biden a câștigat primarele în toate statele din Super Tuesday, cu un mic avertisment din partea circumscripțiilor dominate de musulmani din Minnesota (un stat care a votat cu candidații democrați la președinție în 2016 și în 2020), unde președintele a fost penalizat pentru sprijinul oferit Israelului în războiul din Gaza. În rest, victorii pe linie pentru Joe Biden. "Prezența sa în această cursă stârnește confuzie printre liderii partidului sau și mai ales în rândul alegătorilor democrați care, sondaj după sondaj, spun că Biden este prea în vârstă pentru a candida. Pentru toți cei care cred că alegerile prezidențiale sunt un spectacol organizat din umbră de elite, faptul că Biden înaintează nestingherit este o confirmare dulce-amară", scrie acelasi Seth Baron.
Donald Trump nu a cedat decât statul Vermont contracandidatei Nikki Haley, un stat care nu are decât trei voturi la Convenția Republicană care va nominaliza, la vară, candidatul republican pentru prezidențiale. Haley, considerată candidata statului profund din partea Partidului Republican, nu a ținut niciun discurs imediat după așteptatul dezastru de Super Tuesday, iar de pe pagina sa de campanie au dispărut evenimentele programate. Ulterior, The Wall Street Journal a scris că Haley urmează să-și anunțe retragerea din cursă, însă fără a-i oferi sprijin lui Trump. Sunt infirmate astfel speculațiile că Nikki Haley va rămâne în cursă până la final, urmând ca la Convenția Republicană să avem parte de o surpriză de proporții, pe fondul unor noi scandaluri și acuzații împoriva contracandidatului Trump.
Fostul președinte și strategii săi de campanie s-au dovedit imuni la toate scandalurile izbucnite până acum. Mai mult, cu fiecare proces soldat cu condamnarea la plata a zeci și sute de milioane de dolari, fiecare calomnie la adresa lui Trump, cu fiecare descindere a trupelor SWAT la reședințele sale pentru percheziții, cu fiecare încercare de a i se interzice accesul la alegerile prezidențiale, Trump a devenit mai puternic.
Săptămâna trecută, Curtea Supreamă SUA a dat un verdict unanim cum că numele lui Trump poate să apară pe buletinele de vot la alegerile din acest an. A fost astfel respinsă decizia judecătorilor din Colorado, care au interzis participarea lui Trump la alegerile primare, deschizând calea spre interdicția participării lui în faza finală din luna noiembrie. O decizie similară a fost luată de administrația statului Maine, iar o judecătoare din Illinois aștepta verdictul Curții Supreme pentru a putea interzice candidatura lui Trump, pe motivul incitării la insurecție după alegerile din 2020. Curtea Supremă a decis că aceste verdicte sunt neconstituționale, pentru că statele americane nu au autoritatea de a descalifica candidații prezidențiali.
Însă Curtea Suprema a lăsat o cale de atac pentru Partidul Democrat, menționând că descalificarea candidaților prezidențiali poate fi decisă de către Congresul SUA. Imediat după verdictul instanței supreme, congresmenul democrat Jamie Raskin a declarat că va începe să lucreze la o lege federală care să-l împiedice pe Donald Trump să candideze. Este o tentativă cu mici șanse de reușită, însă, în lumina sprijinului popular de care se bucură Donald Trump, este ultima soluție pentru eliminarea contracandidatului lui Joe Biden. "Nu îmi imaginez că președintele republican al Camerei Reprezentanților ne va permite să trecem această lege, însă trebuie să încercăm", a spus Raskin.
Donald Trump este și mai zgârcit cu detaliile planurilor sale pentru America și Lume decât a fost în 2016 sau 2020. Electoratul îl aude doar spunând că poate pune capăt războiului din Ucraina în 24 de ore, că poate rezolva la fel de rapid criza migrației și că poate pune imediat China cu botul pe labe.
Dincolo de aceste declarații, Trump nu face decât să contrapună ceea ce consideră că au fost marile realizări ale administrației sale cu eșecurile administrației Biden. Iar acestea nu sunt puține și sunt deranjante și pentru alegătorii democrați. În Statele Unite intră un număr record de imigranți ilegali, indivizi care nu pot fi monitorizați și care comit crime, râzând apoi în nas autorităților. Rata deceselor în urma supradozelor e droguri este și ea la un nivel nemaiîntâlnit. SUA se confruntă cu o criză fiscală, deficitele federale sunt la un nivel aproape nesustenabil, iar Camera Reprezentanților controlată de republicani face zile grele administrației, tergiversând adoptarea bugetului și refuzând un ajutor militar de 60 de miliarde de dolari pentru Ucraina. Nu au dispărut problemele create de măsurile draconice de izolare socială în fața unei boli numite covid care acum este tratată ca o gripă banală. Pentagonul nu poate recruta soldați (în special din rândul albilor și heterosexualilor), magazinele din America se închid în fața valului de tâlhării, iar polițiștii văd cum finanțarea le este redusă de o administrație Biden care s-a plecat în fața mișcărilor pentru drepturilor minorităților, chiar și atunci când este vorba despre infractori. Cota de aprobare a președintelui Biden a scăzut la 36%, iar sondajele arată că ar pierde în fața lui Trump.
Reeditatea alegerilor din 2020 este un semnal că sistemul politic american și-a atins limitele. "Problema alegătorilor nu este vârsta lui Joe Biden, ci senilizarea sstemului politic. Nu sunt nici mânioși, nici dezamăgiți, nici optimiști. Pur și simplu nu mai cred în ideea că sistemul politic american mai funcționează. Se gândesc să-l lase pe Biden să-și țină discursurile, apoi să piardă alegerile, apoi să-l lase pe Trump să ardă sistemul din temelii, dacă asta vrea. Ce rost mai are să ținem la el? La fel ca în ultimele zile ale URSS, America este mâncată din interior: oamenii au devenit indiferenți. Poate că în ultimii opt ani America a fost afectată de ură, însă ceea ce urmează ar putea fi mai rău decât ura. La urma urmelor, ura arată că încă îți pasă", scrie UnHerd.